**Značaj edukacije stanovništva grada Bora u vezi sa upravljanjem čvrstim komunalnim otpadom**

Upravljanje otpadom u Republici Srbiji je prioritetno pitanje zaštite okoline, te jedno od najzahtevnijih područja u smislu usklađivanja sa standardima Evropske Unije. Za razliku od zemalja članica EU, gde je otpad strateški resurs od kojeg se dobijaju određene količine energije i sirovine Srbija je suočena sa kompleksnim i višestrukim problemima u upravljanju otpadom koji ozbiljno ugrožavaju čovekovu okolinu. Rešavanje tih problema i orijentacija prema savremenom upravljanju otpadom jedan su od preduslova za ulazak u EU.

Trenutno stanje u opštini Bor je kritično u pogledu upravljanja komunalnim otpadom. Treba imati u vidu i to da je grad Bor industrijski centar istočne srbije, specifičnog sastava stanovništva nastalog brzim razvojem kombinata za preradu bakra. Primeri toga se nalaze svuda. Velike količine neselektovanog otpada se nalaze pored kontejnera, divlje deponije (zvaničan broj – 42 lokacije), nepravilno korišćenje tipskih kontejnera za skladištenje otpadne PET ambalaže, itd.

 Da bi se ostvarile pozitivne promene u izbegavanju nastanka i smanjenju količina otpada od velike je važnosti edukacija stanovništva. Edukacija mora biti organizovana, ciljana i redovna. Potrebno je razvijati svest šire javnosti o uzročno-posledičnoj vezi ponašanja zajednice i pojedinca i nastanka otpada. Cilj edukacije je i postepeno menjanje navika i prihvatanje novih obrazaca ponašanja (potrošačkog ponašanja i odnosa prema okolini i otpadu). Inicijativa, detaljan plan i sprovođenje mera i aktivnosti na izbegavanju nastanka i smanjivanju količina otpada primarno su u nadležnosti države, odnosno ministarstva. Uloga gradova i opština u Borskom okrugu, je sprovođenje programa ministarstva, kao i samostalno organizovanje i sprovođenje edukacije o zaštiti okoline i razvijanje odnosa s javnošću i to kroz aktivnosti komunalnog preduzeća, medija, kao i kroz sistem obrazovanja.

U procesu razvijanja sistema edukacije o upravljanju otpadom i menjanja svesti o otpadu potrebno je:

* razraditi programe i metode za edukaciju, informisanje i komunikaciju i sprovoditi ih;
* kontinuirano ukazivati na probleme vezane za otpad i promovisati pravilno postupanje s otpadom;
* promovisati pozitivan pristup, demokratski dijalog i partnerstvo (timski rad) s ciljem izgrađivanja poverenja, odnosno iznalaženja načina za rešavanje problema otpada i održivog razvoja.

 Proces edukacije treba pokrenuti odmah, ako se želi nastaviti započeti proces integracije u evropske institucije, koji može doneti prosperitet borskog regiona.